text:
обмен на информация относно политиката на конкуренция в областта на информационните и комуникационните технологии.
 Член 42
 Аудиовизуален сектор и медии
 Страните ще насърчават, подкрепят и улесняват обмена, сътрудничеството и диалога между компетентните си институции и участници в аудиовизуалния сектор и медиите. Те се договарят да установят редовен диалог за политиката в тези области.
 Член 43
 Научно и технологично сътрудничество
 1. Страните се договарят да си сътрудничат в сферата на научноизследователската и развойната дейност в области от общ интерес и във взаимна полза.
 2. Целите на такова сътрудничество са:
 a)
 насърчаване на обмена на информация и ноу-хау в сферата на науката и технологиите, включително относно изпълнението на политики и програми;
 б)
 насърчаване на изследователските партньорства между научните среди, изследователските центрове, университетите и промишлените отрасли на страните;
 в)
 насърчаване на обучението и мобилността на научните работници;
 г)
 насърчаване на участието на съответните си институции за висше образование, изследователски центрове и промишленост, в това число малки и средни предприятия, в програми за научноизследователска и развойна дейност на другата страна.
 3. Сътрудничеството можа да приеме формата на съвместни изследователски проекти и обмен, срещи и обучение на научни работници чрез международни схеми за обучение и мобилност и програми за обмен, като се осигурява максимално разпространение на резултатите от изследванията, обученията и най-добрите практики.
 4. Тези дейности за сътрудничество се осъществяват в съответствие със законовите и подзаконовите разпоредби на двете страни. Те се основават на принципите на взаимност, справедливо отношение и взаимна полза и гарантират подходяща закрила на интелектуалната собственост.
 5. Страните се договарят да полагат всички усилия за повишаване на осведомеността на обществеността относно възможностите, предоставяни по съответните им програми за научно и технологично сътрудничество.
 Член 44
 Енергетика
 1. Страните се стремят да засилят сътрудничеството в енергийния сектор с цел:
 а)
 повишаване на енергийната сигурност, включително посредством диверсификация на енергийните доставки и развитие на нови, устойчиви, иновативни и възобновяеми източници на енергия, включително, наред с другото, биогорива и биомаси, вятърна и слънчева енергия, както и производство на енергия от водни източници, и оказване на подкрепа за разработването на подходящи рамки на политиката за създаването на благоприятни условия за инвестиции и справедлива конкурентна среда за възобновяеми източници на енергия и включването на тези аспекти в съответните области на политиката;
 б)
 постигане на рационално използване на енергията с принос от страна на предлагането и търсенето чрез насърчаване на енергийната ефективност в производството, транспорта, разпространението и крайното потребление на енергия;
 в)
 насърчаване на прилагането на международно признатите стандарти за ядрена безопасност, сигурност, неразпространение и гаранции;
 г)
 насърчаване на трансфера на технологии за устойчиво производство и потребление на енергия;
 д)
 насърчаване на изграждането на капацитет и инвестициите в тази област въз основа на прозрачни и недискриминационни търговски правила;
 2. За целта страните се договарят да насърчават контактите и съвместната научноизследователска дейност от взаимна полза за страните, по-конкретно чрез съответните регионални и международни рамки. Във връзка с член 43 и заключенията от Световната среща на върха за устойчиво развитие, проведена в Йоханесбург през 2002 г., страните подчертават необходимостта да се разгледат връзките между достъпа до енергийни услуги на приемливи цени


text:
и устойчивото развитие. Тези дейности могат да бъдат насърчавани в сътрудничество с Инициативата на Европейския съюз в областта на енергетиката, чието начало бе поставено на Световната среща на върха за устойчиво развитие.
 3. Търговията с ядрени материали ще се осъществява в съответствие с разпоредбите на Договора за създаването на Европейската общност за атомна енергия. Ако е необходимо, търговията с ядрени материали се урежда с разпоредбите на специално споразумение, което се сключва между Европейската общност за атомна енергия и Монголия.
 Член 45
 Транспорт
 1. Страните се договарят да си сътрудничат в съответните области на транспортната политика за подобряване на възможностите за инвестиции и движението на стоки и пътници, поощряване на авиационната безопасност и сигурност, борба с пиратството, опазване на околната среда, и повишаване на ефективността на транспортните си системи.
 2. Сътрудничеството между страните в тази област цели да насърчава:
 a)
 обмен на информация относно транспортните им политики и практики, особено по отношение на градския, селския, въздушния транспорт, транспортната логистика, взаимосвързаността и оперативната съвместимост на комбинираните транспортни мрежи, както и управлението на пътищата, железопътните линии и летищата;
 б)
 теми, отнасящи се до спътниковата навигация с отделяне на особено внимание на въпроси от взаимна полза, свързани с регулаторната среда, промишлеността и развитието на пазара. С оглед на това ще бъде обърнато внимание на европейските системи за спътникова навигация EGNOS и Галилео.
 в)
 диалог в областта на въздушните транспортни услуги, за да се разглежда развитието на отношенията в сфери като авиационна безопасност, сигурност, околна среда, управление на въздушния трафик, прилагане на законодателството за конкуренция и икономическите правила на авиационната промишленост, с цел да се окаже подкрепа за нормативното сближаване и отстраняването на пречките пред осъществяването на бизнес отношения. Следва допълнително да се насърчават проекти от взаимен интерес за сътрудничество в областта на гражданското въздухоплаване. На тази основа страните ще проучат възможността за по-тясно сътрудничество в областта на гражданското въздухоплаване;
 г)
 намаляване на емисиите на парникови газове от транспортния сектор;
 д)
 прилагане на стандартите за сигурност, безопасност и опазване на околната среда, особено по отношение на авиацията, съгласно съответните международни конвенции;
 е)
 сътрудничество в рамките на подходящите международни форуми, насочено към гарантиране на по-добро правоприлагане на международните разпоредби и постигане на целите, заложени в настоящия член.
 Член 46
 Образование и култура
 1. Страните се договарят да насърчат сътрудничеството помежду си в сферата на образованието и културата, като ясно зачитат многообразието им, с цел да засилят взаимното разбирателство и познаването на съответните си култури. За тази цел страните ще подкрепят и насърчават дейностите на своите културни институции и гражданското общество.
 2. Страните се стремят да взимат подходящи мерки за насърчаване на културния обмен и да провеждат съвместни инициативи в различни културни сфери, включително да си сътрудничат за опазване на културното наследство при зачитане на културното многообразие.
 3. Страните се договарят да се консултират и да си сътрудничат в рамките на съответните международни форуми, като ЮНЕСКО, за постигане на общи цели, насърчаване на културното многообразие и защита на културното наследство. По отношение на културното многообразие страните също така се договарят да насърчават ратифицирането и прилагането на Конвенцията

type: contracts

jurisdiction: EU


text:
на ЮНЕСКО за опазване и насърчаване на многообразието от форми на културно изразяване, приета на 20 октомври 2005 г.
 4. Освен това страните отдават предпочитание на мерки, насочени към създаването на връзки между съответните им специализирани агенции и насърчаването на обмена на информация, ноу-хау, студенти, младежи и специалисти, работещи с младежи, както и технически ресурси, като се възползват от възможностите, предоставяни от програмите на Европейския съюз в Азия в областта на образованието и културата, както и от опита, който двете страни са придобили в тази област. Двете страни се договарят също така да насърчават изпълнението на съответните програми за висше образование, като програмата Erasmus Mundus, с цел да се насърчат сътрудничеството и модернизацията на висшето образование и академичната мобилност.
 Член 47
 Околна среда, изменение на климата и природни ресурси
 1. Страните се договарят относно необходимостта от устойчиво опазване и управление на природните ресурси и на биологичното разнообразие като основа за развитието на настоящото и бъдещите поколения.
 2. Страните се договарят сътрудничеството в тази област да насърчава опазването и подобряването на околната среда като част от усилията за постигане на устойчиво развитие. Във всички дейности, предприемани от страните по настоящото споразумение, се отчитат резултатите от Срещата на върха за устойчиво развитие и изпълнението на уместните многостранни споразумения в областта на околната среда.
 3. Страните се договарят да си сътрудничат в областта на изменението на климата за адаптиране към отрицателните последици от това изменение, за намаляване на емисиите от парникови газове и за насочване на своите икономики към устойчив нисковъглероден растеж. В този контекст страните ще разгледат използването на механизмите на пазара на въглеродни емисии.
 4. Страните се договарят да си сътрудничат с оглед укрепването на взаимната ефективност на търговските политики и политиките за околната среда, както и включването на съображенията, свързани с околната среда, във всички сектори на сътрудничество.
 5. Страните се стремят да продължат и да засилят своето сътрудничество по регионалните програми за опазване на околната среда, по-специално по отношение на:
 а)
 популяризиране на опазването на околната среда и поощряване на участието на местно ниво, включително на коренното и местното население в усилията за защита на околната среда и за устойчиво развитие;
 б)
 справяне с изменението на климата, по-специално по отношение на последиците за околната среда и природните ресурси;
 в)
 изграждане на капацитет за участие и прилагане на многостранните споразумения в областта на околната среда, включително биоразнообразието, биобезопасността и химическите рискове;
 г)
 популяризиране и внедряване на екологични технологии, продукти и услуги, включително посредством използването на регулаторни и съобразени с околната среда инструменти;
 д)
 по-добро ръководство в областта на горското стопанство, в това число борба с незаконната сеч и свързаната с нея търговия, както и насърчаването на устойчивото управление на горите;
 е)
 предотвратяване на незаконно трансгранично движение на твърди и опасни отпадъци и продукти от живи модифицирани организми;
 ж)
 подобряване на качеството на околния въздух, управление на отпадъците, съобразено с околната среда, устойчиво управление на водните ресурси и управление на химикалите, както и поощряване на устойчивото потребление и производство;
 з)
 защита и съхраняване на почвите и устойчиво управление на земята;
 и)


text:
ефективно управление на националните паркове и определяне и защита на зони на биологично разнообразие и уязвими екосистеми, като надлежно се вземат предвид местните и коренните общности, които живеят в тези зони или близо до тях;
 6. Страните насърчават взаимния достъп до своите програми в тази област в съответствие със специфичните условия на тези програми:
 а)
 създаване на мрежата за наблюдение на водните запаси и нейното модернизиране,
 б)
 въвеждане на технологии за обезсоляване и повторно използване на водите,
 в)
 развитие на екотуризма.
 Член 48
 Земеделие, животновъдство, рибарство и развитие на селските райони
 Страните се договарят да насърчават диалога в областта на земеделието, животновъдството, рибарството и развитието на селските райони. Страните ще обменят информация и ще развиват своите отношения в следните области:
 a)
 земеделска политика и международни перспективи като цяло в сферата на храните и земеделието;
 б)
 възможности за улесняване на търговията с растения, животни, добитък и продукти от тях с оглед на по-нататъшното развитие на леката промишленост в селскостопанския сектор;
 в)
 хуманно отношение към животните;
 г)
 политика за развитие на селските райони;
 д)
 обмен на опит и мрежи за сътрудничество между местни участници или икономически оператори, по-специално в области като научните изследвания и трансфера на технологии;
 е)
 политика за здравето и качеството на растенията, животните и добитъка, и по-специално защитените географски означения;
 ж)
 предложения и инициативи за сътрудничество, представени на международни селскостопански организации;
 з)
 разработване на устойчиво и съобразено с околната среда земеделие, включително производство на семена, биогорива и трансфер на биотехнологии;
 и)
 опазване на растителното многообразие, технологии за семена, аграрни биотехнологии;
 й)
 разработване на бази данни и информационни мрежи в областта на земеделието и животновъдството;
 к)
 обучение в селскостопанския и ветеринарния сектор.
 Член 49
 Здравеопазване
 1. Страните се договарят да се сътрудничат в сектора на здравеопазването, като това сътрудничество обхваща области като реформа на здравната система, сериозни заразни болести и други заплахи за здравето, незаразни болести, както и международни споразумения в областта на здравеопазването, с оглед постигането на по-здравословни условия и по-добро обществено здраве.
 2. Сътрудничеството се извършва основно чрез:
 а)
 всеобхватни програми, насочени към реформа на целия сектор на здравеопазването, включително подобряване на здравните системи, здравните услуги, здравословните условия и информацията в областта на здравеопазването;
 б)
 съвместни дейности в областта на епидемиологията, включително сътрудничество за ранно предотвратяване на здравни рискове, като например епидемии от птичи грип и пандемичен грип и други сериозни заразни болести;
 в)
 профилактика и контрол на незаразните болести чрез обмен на информация и добри практики, насърчаване на здравословен начин на живот, насочване на вниманието към основните, определящи за здравето фактори като хранене, пристрастяване към наркотици, алкохол, тютюнопушене;
 г)
 насърчаване на прилагането на международни споразумения в областта на здравеопазването, като Рамковата конвенция за контрол върху тютюна и Международните здравни правила.
 Член 50
 Трудова заетост и социални въпроси
 1. Страните се договарят да засилят сътрудничеството в областта на заетостта и социалните въпроси, включително сътрудничеството относно регионалното и социалното сближаване, здравословните и безопасни условия на работното място, равенството между половете и достойния труд, с цел да се укрепи социалното измерение на глобализацията.
 2. Страните потвърждават необходимостта от подкрепа за


text:
процеса на глобализация, който носи ползи за всички, и от насърчаване на пълната и продуктивна заетост и достойния труд като ключов елемент на устойчивото развитие и намаляването на бедността, както е утвърдено от Резолюция 60/1 на Общото събрание на ООН от 24 октомври 2005 г. (Резултати от срещата на върха) и Министерската декларация на групата на високо равнище на Съвета по икономически и социални въпроси към ООН от юли 2006 г. (Съвет по икономически и социални въпроси към ООН, E/2006/L.8 от 5 юли 2006 г.). Страните отчитат съответните характеристики и разнообразна същност на своите икономически и социални ситуации.
 3. Страните потвърждават своите ангажименти изцяло да съблюдават и да прилагат на практика международно признатите трудови и социални стандарти, определени по-специално в Декларацията на МОТ от 1998 г. за основните права и принципи в областта на труда и Декларацията на МОТ от 2008 г. относно социалната справедливост за справедлива глобализация. Във всички дейности, предприемани от страните съгласно настоящото споразумение, се взема предвид изпълнението на съответните многостранни социални и трудови споразумения. Страните се договарят да си сътрудничат и при необходимост да оказват техническа помощ с оглед на ратифицирането и ефективното прилагане на всички конвенции на МОТ, включени в Декларацията на МОТ от 1998 г., както и на други подходящи конвенции.
 4. Сътрудничеството може да се осъществява под формата на конкретни програми и проекти, според взаимните договорености, както и под формата на диалог, сътрудничество и инициативи по теми от общ интерес на двустранно или многостранно равнище, като например в рамките на МОТ.
 Член 51
 Статистика
 1. Страните се договарят да насърчават хармонизирането на статистическите методи и практики, включително събирането и разпространението на статистически данни, което да им позволи да използват на взаимно приемлива основа статистически данни за търговията на стоки и услуги и, по-общо, в останалите области, обхванати от настоящото споразумение, за които могат да се събират, обработват, анализират и разпространяват статистически данни.
 2. Страните насърчават установяването на пряк контакт между съответните органи с цел укрепване на приятелското сътрудничество в областта на статистиката, укрепване на изграждането на капацитет на статистическите органи чрез модернизиране и повишаване на качеството на статистическата система, подсилване на човешките ресурси, обучение във всички подходящи области, както и подкрепа за националните статистически системи, организирани в съответствие с международно установените практики, в това число и необходимите инфраструктури.
 3. Сътрудничеството обхваща области от общ интерес, като се обръща внимание на:
 I.
 Икономическа статистика
 a)
 национални сметки,
 б)
 статистика за предприятията и регистрация,
 в)
 статистика в областта на селското стопанство/ земеделие, животновъдство, развитие на селските райони,
 г)
 околна среда и минерални запаси,
 д)
 промишленост,
 е)
 международна търговия със стоки и услуги,
 ж)
 статистика за търговията на едро и на дребно,
 з)
 политика по отношение на ревизиите,
 и)
 сигурност на прехраната,
 й)
 платежен баланс;
 II.
 Социална статистика
 a)
 статистика за половете,
 б)
 статистика за миграцията,
 в)
 проучване на домакинствата;
 III.
 Информационни технологии
 a)
 обмен на опит по отношение на електронните технологии и методология за осигуряване на информационна сигурност, защита, съхранение и зачитане на личния живот, както и въвеждането на този опит,
 б)
 обмен на опит


text:
по отношение на създаването в интернет на база данни за потребителите въз основа на лесна за ползване електронна страница и обучение в тази област,
 в)
 помощ за специалистите в областта на ИТ в Националния статистически институт на Монголия при създаването на информационната база данни,
 г)
 сътрудничество при контактите с потребителите при предоставянето на обучения за тези потребители относно информационната база данни.
 Член 52
 Гражданско общество
 1. Страните признават ролята и възможния принос на организираното гражданско общество, особено на академичните среди, в процеса на диалог и сътрудничество по настоящото споразумение и се договарят да насърчават ефективния диалог с организираното гражданско общество и ефективното му участие.
 2. В зависимост от правните и административните разпоредби на всяка от страните, организираното гражданско общество може:
 a)
 да участва в процеса на формулиране на политики на държавно равнище в съответствие с демократичните принципи;
 б)
 да бъде информирано и да участва в консултации относно стратегиите за развитие и сътрудничество и секторните политики, по-специално в области, които представляват интерес за него, включително във всички етапи на процеса на развитие;
 в)
 да получава финансови средства, доколкото вътрешните правилата на съответната страна допускат това, както и подкрепа за изграждане на капацитет в ключови области;
 г)
 да участва в изпълнението на програми за сътрудничество в области, които го засягат.
 Член 53
 Сътрудничество за модернизиране на държавната и публичната администрация
 Страните се договарят да си сътрудничат с оглед на модернизирането на публичната администрация. Сътрудничеството в тази област е съсредоточено върху:
 a)
 подобряване на организационната ефикасност;
 б)
 повишаване на ефективността на институциите в предоставянето на услуги;
 в)
 осигуряване на прозрачно управление на публични средства и отчетност;
 г)
 усъвършенстване на правната и институционалната рамка;
 д)
 изграждане на капацитет за изработването и изпълнението на политики (предоставяне на обществени услуги, съставяне и изпълнение на бюджета, борба с корупцията);
 е)
 укрепване на съдебната система; и
 ж)
 реформиране на системата за сигурност.
 Член 54
 Сътрудничество в областта на управлението на риска от бедствия
 1. Страните се договарят да засилят сътрудничеството в областта на управлението на риска от бедствия чрез непрекъснатото разработване и прилагане на мерки за намаляване на риска за хората и управление на последиците от природни бедствия на всички равнища на обществото. Следва да се отдели особено внимание на превантивни действия и активен подход за справянето с опасности и рискове чрез намаляване рисковете или уязвимостта по отношение на природни бедствия.
 2. Сътрудничеството в тази област се съсредоточава върху следните програмни елементи:
 a)
 намаляване или предотвратяване на риска от бедствия и смекчаване на последиците;
 б)
 управление на знания, иновации, научни изследвания и образование за изграждане на култура на безопасност и издръжливост на всички равнища;
 в)
 готовност при бедствия;
 г)
 политики, изграждане на институционален капацитет и на консенсус за управление на бедствия;
 д)
 реакция на бедствия;
 е)
 оценка и мониторинг на риска от бедствия.
 ДЯЛ VII
 СРЕДСТВА ЗА СЪТРУДНИЧЕСТВО
 Член 55
 Ресурси за сътрудничество и защита на финансовите интереси
 1. Страните се договарят да осигурят подходящите ресурси, включително финансови средства, доколкото го позволяват съответните им ресурси и разпоредби, за изпълнението на целите на сътрудничеството, посочени в настоящото споразумение.
 2.


text:
Страните се договарят да насърчават разработването и предоставянето на техническа и административна взаимопомощ, насочена към ефективна защита на техните финансови интереси в сферата на помощта за развитие и други финансирани дейности за сътрудничество. Страните отговарят без забавяне на искания за административна взаимопомощ, отправени от съдебните и/или разследващите органи на всяка от страните, с което се цели укрепване на борбата срещу измамите и нередностите.
 3. Страните насърчават Европейската инвестиционна банка да продължи своите действия в Монголия в съответствие с нейните процедури и финансови критерии.
 4. Страните привеждат в изпълнение финансовата помощ в съответствие с принципите на добро финансово управление и си сътрудничат в защитата на финансовите интереси на Европейския съюз и на Монголия. Страните предприемат ефективни мерки за предотвратяване и борба с измамите, корупцията и други незаконни дейности, посредством, наред с другото, административна и правна взаимопомощ в областите, обхванати от настоящото споразумение. Всяко следващо споразумение или инструмент за финансиране, сключен между страните, предвижда специални клаузи за финансово сътрудничество, които обхващат проверки на място, инспекции, контрол и мерки за борба с измамите, включително тези, провеждани от Европейската служба за борба с измамите (OLAF).
 ДЯЛ VIII
 ИНСТИТУЦИОНАЛНА РАМКА
 Член 56
 Съвместен комитет
 1. Страните се договарят да създадат по настоящото споразумение Съвместен комитет, съставен от представители на двете страни на подходящо високо равнище, със следните задачи:
 a)
 обезпечаване на нормалното действие и изпълнение на настоящото споразумение;
 б)
 определяне на приоритети в съответствие с целите на настоящото споразумение;
 в)
 изготвяне на препоръки за постигане на целите на настоящото споразумение.
 2. С оглед на постигането на целите на настоящото споразумение, Съвместният комитет и Подкомитетът, създаден съгласно член 28, имат правомощия да вземат решения в предвидените в споразумението случаи. Решенията се изработват по взаимно съгласие между страните, след приключване на съответните вътрешни процедури, необходими за установяване на позициите на страните по решението. Тези решения са задължителни за страните, които предприемат необходимите мерки за тяхното изпълнение.
 3. Съвместният комитет обикновено заседава веднъж годишно в Улан Батор и в Брюксел, на ротационен принцип, на дата, определена по взаимно съгласие. По съгласие на двете страни могат да се свикват и извънредни заседания на Съвместния комитет. Съвместният комитет се председателства от всяка от страните на ротационен принцип. Дневният ред на заседанията на Съвместния комитет се определя по взаимно съгласие между страните.
 4. Съвместният комитет може да създава специализирани работни групи, които да го подпомагат в изпълнението на задачите му. Тези работни групи представят подробни доклади за дейността си пред Съвместния комитет на всяко от заседанията му.
 5. Страните се договарят, че една от задачите на Съвместния комитет е да следи за нормалното действие на всяко секторно споразумение или протокол, които са сключени или предстои да бъдат сключени между страните.
 6. Съвместният комитет приема свой процедурен правилник.
 ДЯЛ IX
 ЗАКЛЮЧИТЕЛНИ РАЗПОРЕДБИ
 Член 57
 Клауза за бъдещо развитие
 1. Страните могат по взаимно съгласие да разширят настоящото споразумение с оглед повишаването на равнището на сътрудничество, включително чрез допълването му посредством споразумения или протоколи за конкретни сектори или дейности.
 2. С оглед на прилагането на настоящото споразумение, всяка от страните може да прави


text:
предложения за разширяване на обхвата на сътрудничество, като взема предвид натрупания опит при неговото прилагане.
 Член 58
 Други споразумения
 Без да се засягат съответните разпоредби от Договора за Европейския съюз и Договора за функционирането на Европейския съюз, настоящото споразумение или предприетите в съответствие с него действия не засягат правомощията на държавите-членки да предприемат действия за двустранно сътрудничество с Монголия или да сключват, където е подходящо, нови споразумения за партньорство и сътрудничество с Монголия.
 Настоящото споразумение не засяга прилагането или изпълнението на ангажименти, поети от съответните страни по отношение на трети страни.
 Член 59
 Изпълнение на задължения
 1. Всяка страна може да отправи към Съвместния комитет сигнал за всяко несъответствие при прилагането или тълкуването на настоящото споразумение.
 2. Ако някоя от страните счита, че другата страна не е изпълнила което и да било от задълженията си по настоящото споразумение, тя може да предприеме подходящи мерки.
 3. Преди да направи това, с изключение на особено неотложни случаи, тя представя на Съвместния комитет цялата съответна информация, необходима за задълбочено проучване на ситуацията с оглед намирането на приемливо за страните решение.
 4. При избора на мерки трябва да се дава предимство на тези от тях, които най-малко засягат действието на настоящото споразумение. Мерките се съобщават незабавно на другата страна и са предмет на консултации в рамките на Съвместния комитет, ако това бъде поискано от другата страна.
 5. За целите на правилното тълкуване и практическото прилагане на настоящото споразумение страните се договарят, че понятието „особено неотложни случаи“ в параграф 3 означава случаи на съществено нарушение на споразумението от една от страните. Съществено нарушение на споразумението е:
 i)
 отхвърляне на споразумението по начин, който не е уреден от общите правила на международното право; или
 ii)
 нарушаване на основни елементи на споразумението, по-конкретно член 1, параграф 1 и член 3 от него.
 Член 60
 Материална база и условия за работа
 За улесняване на сътрудничеството по настоящото споразумение и в съответствие със своите вътрешни правила и разпоредби двете страни се договарят да осигурят необходимата материална база и условия за работа на експертите и длъжностните лица, работещи за осъществяване на сътрудничеството, за изпълнението на техните функции.
 Член 61
 Териториално приложение
 Настоящото споразумение се прилага, от една страна, на територията, на която се прилагат Договорът за Европейския съюз и Договорът за функционирането на Европейския съюз съгласно предвидените в тях условия, и от друга страна, на територията на Монголия.
 Член 62
 Определяне на страните
 За целите на настоящото споразумение „страните“ означава Съюзът или неговите държави-членки, или Съюзът и неговите държави-членки, съгласно съответните им правомощия, от една страна, и Монголия, от друга.
 Член 63
 Влизане в сила и срок на действие
 1. Настоящото споразумение влиза в сила на първия ден от месеца след датата, на която последната страна е уведомила другата за приключването на правните процедури, необходими за тази цел.
 2. Настоящото споразумение е валидно за срок от пет години. Неговият срок на действие се удължава автоматично за нови срокове от една година, освен ако една от страните уведоми писмено другата страна за своето намерение да не удължава срока на действие на


text:
настоящото споразумение шест месеца преди изтичането на всеки следващ едногодишен срок.
 3. Всяко изменение на настоящото споразумение се извършва по взаимно съгласие между страните. Измененията влизат в сила само след като последната страна уведоми другата за приключването на всички необходими формалности.
 4. Ако някоя от страните въведе по-ограничителен търговски режим за износа на суровини, като например въвеждането на нови забрани, ограничения, мита или такси от всякакъв вид, които не отговарят на изискванията, определени в съответните разпоредби на членове VIII, XI, XX или XXI от ГАТТ от 1994 г., или не са разрешени чрез освобождаване от СТО, или не са одобрени от Съвместния комитет или от Подкомитета по търговия и инвестиции в съответствие с член 56, в сравнение с режима, който действа към датата на парафиране на споразумението, другата страна може да приеме подходящи мерки в съответствие с член 59, параграфи 3 и 4.
 5. Настоящото споразумение може да бъде денонсирано от една от страните чрез писмено уведомление за денонсиране до другата страна. Денонсирането влиза в сила шест месеца след получаването на уведомлението от другата страна.
 Член 64
 Уведомления
 Уведомленията, направени съгласно член 63, се отправят до Генералния секретар на Съвета на Европейския съюз и съответно до Министерството на външните работи на Монголия.
 Член 65
 Автентичен текст
 Настоящото споразумение е съставено на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и монголски език, като всички текстове са еднакво автентични.
 Съставено в Улан Батор на тридесети април две хиляди и тринадесета година.
 Hecho en Ulán Bator, el treinta de abril de dos mil trece.
 V Ulánbátaru dne třicátého dubna dva tisíce třináct.
 Udfærdiget i Ulaanbaatar den tredivte april to tusind og tretten
 Geschehen zu Ulan-Bator am dreißigsten April zweitausenddreizehn.
 Kahe tuhande kolmeteistkümnenda aasta aprillikuu kolmekümnendal päeval Ulaanbaataris.
 Έγινε στο Ουλάν Μπατόρ, στις τριάντα Απριλίου δύο χιλιάδες δεκατρία.
 Done at Ulaanbaatar on the thirtieth day of April in the year two thousand and thirteen.
 Fait à Oulan-Bator, le trente avril deux mille treize.
 Fatto a Ulan-Bator, addì trenta aprile duemilatredici.
 Ulanbatorā, divi tūkstoši trīspadsmitā gada trīsdesmitajā aprīlī.
 Priimta du tūkstančiai tryliktų metų balandžio trisdešimtą dieną Ulan Batore.
 Kelt Ulánbátorban, a kétezer-tizenharmadik év április havának harmincadik napján.
 Magħmul f'Ulaanbaatar, fit-tletin jum ta’ April tas-sena elfejn u tlettax.
 Gedaan te Ulaanbaatar, de dertigste april tweeduizend vier dertien.
 Sporządzono w Ułan Bator dnia trzydziestego kwietnia roku dwa tysiące trzynastego.
 Feito em Ulaanbaatar, em trinta de abril de dois mil e treze.
 Întocmit la Ulan Bator la treizeci aprilie două mii treisprezece.
 V Ulanbátare tridsiateho apríla dvetisíctrinásť.
 V Ulaanbaatarju, dne tridesetega aprila leta dva tisoč trinajst.
 Tehty Ulaanbaatarissa kolmantenakymmenentenä päivänä huhtikuuta vuonna kaksituhattakolmetoista.
 Som skedde i Ulaanbaatar den trettionde april tjugohundratretton.
 Энэхүү хэлэлцээрийг Улаанбаатар хотноо 2013 оны 4 дүгээр сарын 30-ны өдөр үйлдэв.
 Voor het Koninkrijk België
 Pour le Royaume de Belgique
 Für das Königreich Belgien
 Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
 Cette signature engage


text:
également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
 Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.
 За Република България
 Za Českou republiku
 For Kongeriget Danmark
 Für die Bundesrepublik Deutschland
 Eesti Vabariigi nimel
 Thar cheann Na hÉireann
 For Ireland
 Για την Ελληνική Δημοκρατία
 Por el Reino de España
 Pour la République française
 Per la Repubblica italiana
 Για την Κυπριακή Δημοκρατία
 Latvijas Republikas vārdā –
 Lietuvos Respublikos vardu
 Pour la Grand-Duché de Luxembourg
 A Magyar Köztársaság részéről
 Għal Malta
 Voor het Koninkrijk der Nederlanden
 Für die Republik Österreich
 W imieniu Rzeczypospolitej Polskiej
 Pela República Portuguesa
 Pentru România
 Za Republiko Slovenijo
 Za Slovenskú republiku
 Suomen tasavallan puolesta
 För Republiken Finland
 För Konungariket Sverige
 For the United Kingdom of Great Britain and Northern Ireland
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 Монгол Улсын Засгийн газрыг төлөөлж


text:
 11/ 71
 BG
 Официален вестник на Европейския съюз
 269
 21999A0909(01)
 L 239/3
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 СПОРАЗУМЕНИЕ ЗА ПАРТНЬОРСТВО И СЪТРУДНИЧЕСТВО
 между Европейските общности и техните държави-членки, от една страна, и Република Армения, от друга страна
 КРАЛСТВО БЕЛГИЯ,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 ГРЪЦКАТА РЕПУБЛИКА,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 ИРЛАНДИЯ,
 ИТАЛИАНСКАТА РЕПУБЛИКА,
 ВЕЛИКОТО ХЕРЦОГСТВО ЛЮКСЕМБУРГ,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 ПОРТУГАЛСКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 договарящи се страни по Договора за създаване на Европейската общност, Договора за създаване на Европейската общност за въглища и стомана и Договора за създаване на Европейската общност за атомна енергия,
 наричани по-долу „държави-членки“, и
 ЕВРОПЕЙСКАТА ОБЩНОСТ, ЕВРОПЕЙСКАТА ОБЩНОСТ ЗА АТОМНА ЕНЕРГИЯ И ЕВРОПЕЙСКАТА ОБЩНОСТ ЗА ВЪГЛИЩА И СТОМАНА,
 наричани по-долу „Общността“,
 от една страна, и
 РЕПУБЛИКА АРМЕНИЯ,
 от друга страна,
 КАТО ИМАТ ПРЕДВИД съществуващите връзки между Общността, нейните държави-членки и Република Армения и общите ценности, които те споделят,
 КАТО ПРИЗНАВАТ, че Общността и Република Армения желаят да укрепват тези връзки и да установят партньорство и сътрудничество, които биха задълбочили и разширили по-рано установените между тях взаимоотношения, по-специално чрез Споразумението между Европейската икономическа общност и Европейската общност за атомна енергия и Съюза на съветските социалистически републики относно търговията и търговското и икономическото сътрудничество, подписано на 18 декември 1989 г.,
 КАТО ИМАТ ПРЕДВИД ангажимента на Общността и нейните държави-членки и на Република Армения да укрепват политическите и икономически свободи, които съставляват самата основа на партньорството,
 КАТО ИМАТ ПРЕДВИД ангажиментите, поети от страните, за насърчаване на международния мир и сигурност, както и мирното уреждане на спорове и за сътрудничество при постигане тази цел, в рамките на Организацията на обединените нации и Организацията за сигурност и сътрудничество в Европа (ОССЕ),
 КАТО ИМАТ ПРЕДВИД непоколебимата решимост на Общността и държавите-членки и на Република Армения да прилагат в пълна степен всички принципи и разпоредби на Заключителния акт на Конференцията за сигурност и сътрудничество в Европа (КССЕ), в заключителните документи на Мадридската и Виенската конференции, в документа на Бонската конференция на КССЕ за икономическо сътрудничество, Парижката харта за нова Европа и документа „Предизвикателствата на промяната“ на КССЕ от Хелзинки от 1992 г, както и на други основни документи на ОССЕ,
 КАТО ПРИЗНАВАТ, че в този контекст подкрепата на независимостта, суверенитета и териториалната цялост на Република Армения допринася за запазването на мира и стабилността в Европа,
 УБЕДЕНИ в първостепенното значение на върховенството на закона и зачитането на човешките права, по-специално тези на малцинствата, създаването на многопартийна система със свободни и демократични избори и икономическата либерализация, целяща изграждане на пазарна икономика,
 КАТО ВЯРВАТ, че пълното прилагане на настоящото споразумение за партньорство и сътрудничество ще зависи от и ще допринесе за продължаване и осъществяване на политическите, икономическите и законодателни реформи в Република Армения, както и за създаване на необходимите фактори за сътрудничество, по-специално в светлината на заключенията на Бонската конференция на КССЕ,
 КАТО ЖЕЛАЯТ да насърчат процеса на регионално сътрудничество със съседните страни в засегнатите от настоящото споразумение области, с цел да допринесе за благополучието и стабилността на региона и по-специално за инициативите, целящи да поощряват сътрудничеството


text:
и взаимното доверие между независимите държави от Закавказието и други съседни държави,
 КАТО ЖЕЛАЯТ да установят и развиват редовен политически диалог по двустранните, регионалните и международните въпроси от взаимен интерес,
 КАТО ПРИЗНАВАТ И ПОДКРЕПЯТ решимостта на Република Армения да установи тясно сътрудничество с европейските институции,
 КАТО ИМАТ ПРЕДВИД необходимостта да се насърчат инвестициите в Република Армения, по-специално в енергийния сектор, и в този контекст - значението, което Общността и нейните държави-членки отдават на справедливите условия за достъп, пренос и износ на енергийни продукти; като потвърждават привързаността на Общността, на нейните държави-членки и на Република Армения към Европейската енергийна харта и към цялостното прилагане на Договора за енергийната харта и на протокола към енергийната харта за енергийната ефективност и свързаните аспекти на околната среда,
 КАТО ОТЧИТАТ готовността на Общността да осигури, при необходимост, икономическо сътрудничество и техническа помощ,
 КАТО ИМАТ ПРЕДВИД, че споразумението може да насърчи постепенно сближаване между Република Армения и по-широка зона на сътрудничество в Европа и съседните региони, както и постепенното ѝ интегриране в отворената международна система,
 КАТО ИМАТ ПРЕДВИД ангажимента на страните за либерализиране на търговския обмен съгласно правилата на Световната търговска организация (СТО),
 КАТО СЪЗНАВАТ необходимостта от подобряване на търговските и инвестиционни условия, и по-специално условията за установяване на дружества, трудова заетост, предоставяне на услуги и движение на капитали,
 КАТО ПРИВЕТСТВАТ И ПРИЗНАВАТ значението на положените от Република Армения усилия за преминаване от държавна икономика с централизирано планиране към пазарна икономика,
 УБЕДЕНИ, че настоящото споразумение ще създаде нов климат за икономически отношения между страните, по-специално за развитие на търговията и инвестициите, които са от съществено значение за икономическото преструктуриране и технологичната модернизация,
 КАТО ЖЕЛАЯТ да установят тясно сътрудничество в областта на защита на околната среда, предвид съществуващата взаимозависимост между страните в тази област,
 КАТО ОТЧИТАТ, че сътрудничеството при предотвратяване и контрол на незаконната имиграция е една от първостепенните цели на настоящото споразумение,
 КАТО ЖЕЛАЯТ да насърчават културното сътрудничество и да развият обмена на информация,
 СЕ ДОГОВОРИХА ЗА СЛЕДНОТО:
 Член 1
 Установява се партньорство между Общността и нейните държави-членки, от една страна, и Република Армения, от друга страна. Неговите цели са следните:
 —
 да осигури подходяща рамка за политически диалог между страните, за да позволи развитието на тесни политически връзки между тях,
 —
 да подкрепи осъществените от Република Армения усилия за укрепване на нейната демокрация, развитие на икономиката и приключване на процеса на преход към пазарна икономика,
 —
 да насърчи търговския обмен и инвестициите, както и хармоничните икономически отношения между страните, за да насърчи тяхното устойчиво икономическо развитие,
 —
 да създаде основите на сътрудничество в законодателната, икономическата, социалната, финансовата, научната за граждански цели и технологичната област, както и на културното сътрудничество.
 ДЯЛ I
 ОБЩИ ПРИНЦИПИ
 Член 2
 Спазването на демокрацията, принципите на международното право и правата на човека, определени по-специално в Хартата на ООН, Заключителния акт от Хелзинки и Парижката харта за нова Европа, както и на принципите на пазарната икономика, провъзгласени по-специално в документите на Бонската конференция на КССЕ ръководи вътрешната и външната политика на страните и представлява съществен елемент на партньорството и на настоящото споразумение.


text:
Член 3
 Страните смятат, че от основно значение за бъдещето благополучие и стабилност на новите независими държави, възникнали след разпадането на Съюза на съветските социалистически републики, наричани по-долу „независими държави“, е същите да поддържат и развиват своето сътрудничество при зачитане на принципите на Заключителния акт от Хелзинки и международното право, както и добросъседски отношения, и да обединяват всичките си усилия за насърчаване на този процес.
 Член 4
 Страните разглеждат при необходимост развитието на обстановката в Република Армения, по-специално що се отнася до преобладаващите икономически условия и осъществяването на икономическите реформи, целящи пазарна икономика. Съветът за сътрудничество може да отправя препоръки на страните относно развитието на част от настоящото споразумение в светлината на тази обстановка.
 ДЯЛ II
 ПОЛИТИЧЕСКИ ДИАЛОГ
 Член 5
 Между страните се установява редовен политически диалог, който те възнамеряват да развиват и укрепват. Той съпътства и засилва сближаването между Общността и Република Армения, подкрепя политическите и икономически промени, протичащи в тази държава и допринася за създаването на нови форми на сътрудничество. Политическият диалог:
 —
 ще укрепва връзките на Република Армения с Общността и нейните държави-членки, а по този начин — с общността на демократичните народи като цяло. Икономическото сближаване, осъществено благодарение на настоящото споразумение, ще доведе до по-интензивни политически отношения,
 —
 ще доведе до по-голямо сближаване на позициите по международни въпроси от взаимен интерес, като увеличи сигурността и стабилността в района и насърчи бъдещето развитие на независимите държави от Закавказието,
 —
 ще предвижда страните да се стремят да сътрудничат в области, свързани с укрепването на стабилността и сигурността в Европа, спазването на принципите на демокрацията и зачитането и развитието на правата на човека, по-специално на малцинствата, и да се консултират по съответните въпроси, ако е необходимо.
 Този диалог може да протича на регионална основа, с цел да допринесе за разрешаването на регионалните конфликти и напрежения.
 Член 6
 На министерско равнище политическият диалог протича в рамките на Съвета за сътрудничество, създаден съгласно член 78 или при други случаи, по взаимно съгласие.
 Член 7
 Страните създават и други процедури и механизми за политически диалог, по-специално под следните форми:
 —
 редовни срещи на висши служители, представляващи Общността и нейните държави-членки, от една страна, и Република Армения, от друга страна,
 —
 пълноценно използване на дипломатическите канали между страните, по-специално чрез подходящи контакти на двустранно и многостранно равнище, като например на заседанията в ООН, ОССЕ или други организации,
 —
 всички други средства, като например срещи между експерти, които могат да допринесат за укрепване и развиване на диалога.
 Член 8
 Политическият диалог на парламентарно равнище протича в рамките на Парламентарния комитет за сътрудничество, създаден съгласно член 83.
 ДЯЛ III
 ТЪРГОВИЯ СЪС СТОКИ
 Член 9
 1. Страните си предоставят взаимно третиране на най-облагодетелствана нация за всичко, отнасящо се до:
 —
 вносните и износни мита и такси, включително начините на събиране на тези мита и такси,
 —
 разпоредбите, отнасящи се до митническо оформяне, транзит, складиране и претоварване,
 —
 данъци и други вътрешни сборове от всякакво естество, прилагани пряко или косвено върху вносните стоки,
 —
 начините на плащане и прехвърляне на такива плащания,
 —
 правилата, отнасящи се до


text:
продажбата, покупката, превоза, разпространението и употребата на стоки на вътрешния пазар.
 2. Разпоредбите на параграф 1 не се прилагат:
 а)
 за преференциите, които се предоставят с цел създаване на митнически съюз или зона за свободна търговия, както и тези, произтичащи от създаването на такъв съюз или зона;
 б)
 за преференциите, предоставени на определени държави съгласно правилата на Световната търговска организация (СТО) и други международни споразумения в полза на развиващите се страни;
 в)
 за преференциите, които се предоставят на съседни държави, за облекчаване на трансграничния обмен.
 3. Разпоредбите на параграф 1 не се прилагат през преходен период, изтичащ на датата на присъединяване на Република Армения към СТО или на 31 декември 1998 г., което от двете събития настъпи по-рано, както и по отношение на преференциите, описани в приложение I и предоставяни от Република Армения на другите държави, възникнали след разпада на СССР.
 Член 10
 1. Страните се съгласяват, че принципът за свобода на транзита е съществено условие за постигане целите на настоящото споразумение.
 В тази връзка всяка страна осигурява свобода на транзита през нейна територия на стоки, произхождащи от митническата територия или предназначена за митническата територия на другата страна.
 2. Правилата на член V, параграфи 2, 3, 4 и 5 от ГАТТ се прилагат между страните.
 3. Правилата, изложени в настоящия член, не засягат други договорени между страните специални правила, отнасящи се до специфични отрасли, по-специално транспорт, или до стоки.
 Член 11
 Без да се засягат правата и задълженията, произтичащи от международните договори за временен внос на стоки, обвързващи двете страни, всяка страна допълнително освобождава другата страна от вносни мита и данъци върху стоки, предмет на временен внос, в случаите и в съответствие с процедурите, определени в който и да бил друг обвързващ за страната международен договор по този въпрос, в съответствие с нейното законодателство. Отчитат се условията, при които задълженията, произтичащи от такива договори, са поети от съответната страна.
 Член 12
 1. Стоките с произход от Република Армения се внасят в Общността без никакви количествени ограничения, без да се засягат разпоредбите на членове 14, 17 и 18 от настоящото споразумение.
 2. Стоките с произход от Общността се внасят в Република Армения без никакви количествени ограничения или други мерки с равностоен ефект.
 Член 13
 Стоките се търгуват между страните по пазарни цени.
 Член 14
 1. Когато вносът на определен продукт на територията на една от страните се увеличи до такова количество и при такива условия, които причиняват или създават опасност да причинят съществена вреда на местните производители на сходни или пряко конкурентни продукти, Общността или Република Армения, в зависимост от това коя от тях е засегнатата страна, могат да предприемат подходящи мерки в съответствие със следните процедури и условия.
 2. Преди да предприемат някакви мерки или веднага щом това стане възможно, в случаите в които се прилага параграф 4, Общността или Република Армения, според конкретния случай, предоставя на Съвета за сътрудничество цялата информация, необходима за намиране на приемливо и за двете страни решение, както е предвидено в дял XI.
 3. Ако в резултат на консултациите страните не постигнат съгласие относно мерките


text:
за преодоляване на затрудненията в срок от трийсет дни след нотифициране на Съвета за сътрудничество, страната, поискала консултациите, има право да ограничи вноса на съответните продукти до такава степен и за такъв срок, каквито са необходими, за да се предотврати или поправи вредата, или да предприеме други подходящи мерки.
 4. В изключителни обстоятелства, когато всяко забавяне би причинило вреди, които трудно могат да се възстановят, страните могат да вземат мерки преди провеждане на консултациите, при условие че такива консултации бъдат предложени незабавно след предприемане на такива мерки.
 5. При избора на мерките по настоящия член, страните предпочитат тези, които в най-малка степен препятстват постигането на целите на настоящото споразумение.
 6. Никоя от разпоредбите на настоящия дял не засяга и не пречи по никакъв начин на предприемането от която и да е от страните на антидъмпингови или изравнителни мерки, съгласно член VI от ГАТТ, Споразумението за прилагането на член VI от ГАТТ, Споразумението за тълкуване и прилагане на членове VI, XVI и XXIII от ГАТТ или на съответното вътрешно законодателство.
 Член 15
 Страните се задължават да адаптират разпоредбите на настоящото споразумение относно търговията със стоки между тях към обстоятелствата и, по-специално, към положението, възникнало в резултат на присъединяването на Република Армения към СТО. Съветът за сътрудничество може да отправя към страните препоръки относно това приспособяване, които, в случай че бъдат приети, могат да бъдат приложени чрез сключване на договор между страните съгласно съответните им процедури.
 Член 16
 Споразумението не изключва възможността за прилагане на забрани или ограничения по отношение на вноса, износа или транзита на стоки, обосновани от съображения за обществен морал, обществен ред, обществена сигурност, закрила на здравето и живота на хората, животните и растенията, опазване на природните ресурси, опазване на националните ценности с художествена, историческа или археологическа стойност, или закрила на интелектуалната, индустриалната и търговската собственост, нито за правила, отнасящи се до златото и среброто. При все това, тези забрани или ограничения не трябва да представляват средство за произволна дискриминация или прикрито ограничение в търговията между страните.
 Член 17
 Настоящият дял не се отнася до търговията с текстилни изделия, включени в глави 50 — 63 от Комбинираната номенклатура. Търговията с тези изделия се урежда от отделно споразумение, подписано на 18 януари 1996 г. и прилагано временно от 1 януари 1996 г.
 Член 18
 1. Търговията със стоки, които са предмет на Договора за създаване на Европейската общност за въглища и стомана, се урежда от разпоредбите на настоящия дял, с изключение на член 12.
 2. Създава се контактна група по въпросите, свързани с въглищата и стоманата, съставена от представители на Общността, от една страна, и представители на Република Армения, от друга страна.
 Контактната група обменя редовно информации по всички въпроси от взаимен интерес, свързани с въглищата и стоманата.
 Член 19
 Търговията с ядрени материали се извършва съгласно разпоредбите на договора, учредяващ Европейската общност за атомна енергия. При необходимост, търговията с ядрени материали се урежда с отделен договор, който предстои да бъде подписан между Европейската общност за атомна енергия и Република Армения.
 ДЯЛ IV
 РАЗПОРЕДБИ ОТНОСНО ТЪРГОВИЯТА И ИНВЕСТИЦИИТЕ
 ГЛАВА I


text:
УСЛОВИЯ НА ТРУД
 Член 20
 1. При спазване на действащите във всяка отделна държава-членка закони, разпоредби и процедури, Общността и държавите-членки се стремят в третирането, предоставено на арменските граждани, законно наети на работа на територията на дадена държава-членка, да липсва дискриминация, основана на национална принадлежност, по отношение условията на труд, трудовото възнаграждение или освобождаване от работа, в сравнение с гражданите на съответната държава-членка.
 2. При съблюдаване на законите, условията и процедурите, приложими в Република Армения, Република Армения се стреми гражданите на държава-членка, законно наети на работа на територията на Република Армения, да не бъдат обект на дискриминация, основана на национална принадлежност, по отношение условията на труд, трудовото възнаграждение или освобождаване от работа, в сравнение със собствените ѝ граждани.
 Член 21
 Съветът за сътрудничество разглежда въпроса за това какви подобрения могат да бъдат направени в условията на труд на търговците в съответствие с международните ангажименти на страните, включително тези, определени в документа на Бонската конференция на КССЕ.
 Член 22
 Съветът за сътрудничество прави препоръки по прилагането на членове 20 и 21.
 ГЛАВА II
 УСЛОВИЯ ЗА УСТАНОВЯВАНЕТО И ДЕЙНОСТТА НА ДРУЖЕСТВАТА
 Член 23
 1. Общността и държавите-членки предоставят не по-малко благоприятно третиране във връзка с условията за установяване на арменски дружества, както е определено в член 25, буква г), от предоставеното на дружества от трети държави.
 2. Без да се засягат резервите, изброени в приложение IV, Общността и нейните държави-членки предоставят на дъщерните дружества на арменските дружества, установени на тяхна територия, не по-малко благоприятно третиране във връзка с тяхната дейност от това, предоставено на дружества на Общността.
 3. Общността и държавите членки предоставят на дъщерните дружества на арменските дружества, установени на тяхна територия, не по-малко благоприятно третиране във връзка с тяхната дейност от това, предоставено на дъщерни дружества на дружества от която и да е трета държава.
 4. Република Армения предоставя не по-малко благоприятно третиране във връзка с условията за установяване на дружества на Общността, както е определено в член 25, буква г), от предоставеното на арменски дружества или дружества от трети държави, ако те са по-добри, и предоставя на дъщерни дружества или клонове на дружества на Общността, установени на нейна територия, не по-малко благоприятно третиране във връзка с условията на дейност от предоставеното на собствените ѝ дружества или клонове, или на дружествата или клоновете на трети държави, ако те са по-добри.
 Член 24
 1. Без да се засягат разпоредбите на член 97, разпоредбите на член 23 не се прилагат за въздушния, речния и морския транспорт.
 2. Независимо от това, по отношение посочените по-долу дейности, предприети от морски агенции, предоставящи услуги за международен морски транспорт, включително дейности по използване на различни видове транспорт при даден превоз, включващи морски преход, всяка страна разрешава, при спазване на приложимите законови и подзаконови нормативни актове, на дружествата на другата страна да имат търговско присъствие на нейната територия под формата на дъщерни дружества или клонове, при условия на установяване и дейност не по-малко благоприятни от онези, които са предоставени на нейните собствени дружества или на дъщерни дружества или клонове на дружества на която и да било трета


text:
държава, ако последните са по-добри.
 3. Тези дейности включват следното, без да се ограничават до него:
 а)
 маркетинг и продажба на морски транспортни и свързаните с тях услуги чрез пряк контакт с клиенти, от котировката до оформянето на фактурата, независимо от това дали тези услуги се извършват или предлагат от самия доставчик на услугата или от доставчици на услуги, с които продавачът на услуги е установил постоянни търговски договори;
 б)
 покупка и използване за собствена сметка или са сметка на клиентите им (и за продажба на клиентите им) на всякакви транспортни или свързани с тях услуги, включително вътрешнотранспортни услуги от всякакъв вид, по-специално речен, шосеен или железопътен транспорт, необходими за предоставяне на комбинирани услуги;
 в)
 изготвяне на транспортни документи, митнически документи или други документи, свързани с произхода и естеството на превозваните стоки;
 г)
 осигуряване на търговска информация с всички средства, включително с компютъризирани информационни системи и чрез електронен обмен на данни (при условие че се спазват ограниченията с недискриминационен характер, касаещи далекосъобщенията);
 д)
 установяване на търговски договорености, включително участие в капитала на дружеството и наемане на местен персонал (или, в случай на чуждестранен персонал, при спазване на съответните разпоредби на настоящото споразумение), с други морски агенции, установени на място;
 е)
 организиране за сметка на други дружества на акостирането на плавателния съд и приемането на товара при необходимост.
 Член 25
 По смисъла на настоящото споразумение:
 а)
 „дружество на Общността“, съответно „арменско дружество“ означава дружество, създадено съгласно законите на държавачленка или на Република Армения, което има седалище, централно управление или място на стопанска дейност територията на Общността или на Република Армения. Когато обаче дружеството, създадено съгласно законодателството на държаватачленка или съответно на Република Армения, притежава само уставно седалище на територията на Общността или на Република Армения, то ще се смята за дружество на Общността или за арменско дружество, когато дейността му е действително и трайно свързана съответно с икономиката на една от държавите-членки или на Република Армения;
 б)
 „дъщерно дружество“ на дружество означава дружество, действително контролирано от първото;
 в)
 „клон“ на дружество означава място на стопанска дейност без правосубектност, което изглежда дълготрайно установено, като например разширение на дружеството-майка, има собствено управление и е материално обезпечено да води преговори с трети страни така че последните, независимо че знаят, че при необходимост се установява юридическа връзка с дружеството-майка, чиято централа е в чужбина, не се налага да работят директно с това дружество-майка, а могат да водят преговори на мястото на стопанска дейност, което представлява разширението;
 г)
 „установяване“ означава правото за дружествата на Общността или арменските дружества, определени в буква а), да упражняват стопанска дейност, като създадат дъщерни дружества и клонове съответно в Република Армения или в Общността;
 д)
 „дейност“ означава осъществяването на стопанска дейност;
 е)
 „стопанска дейност“ означава дейност с промишлен или търговски характер, както и свободни професии.
 По отношение на международния морски транспорт, включително дейности от комбиниран транспорт, включващ морски преход, от разпоредбите на настоящата глава и глава III се ползват гражданите на държавите-членки или на Република Армения, установени извън Общността или Република Армения, както и дружествата за корабоплаване, установени извън Общността или


text:
Република Армения и контролирани от граждани на една от държавите- членки или на Република Армения, когато техните плавателни съдове са регистрирани в същата държава-членка или в Република Армения, в съответствие с тяхното съответно законодателство.
 Член 26
 1. Независимо от всякакви други разпоредби на настоящото споразумение, на никоя страна не се забранява да прилага предпазни мерки, включително за закрила на инвеститорите, вложителите, притежателите на застрахователни полици или на лицата, притежаващи фидуциарни права, или за осигуряване целостта и стабилността на финансовата система. Такива мерки не се прилагат с цел неизпълнение на задълженията на страната по споразумението.
 2. Нищо в споразумението не може да се тълкува, че от дадена страна може да се изисква да предоставя информация свързана с дейността и сметките на отделни клиенти или всякаква поверителна или защитена информация, която е на разположение на публичните институции.
 3. За целите на настоящото споразумение под „финансови услуги“ се разбират дейностите, описани в приложение III.
 Член 27
 Разпоредбите на настоящото споразумение не засягат прилагането от всяка страна на която и да било мярка, необходима, за да се предотврати заобикаляне посредством разпоредбите на настоящото споразумение на мерките, които е предприела по отношение на достъпа на трети страни до нейния пазар.
 Член 28
 1. Независимо от разпоредбите на глава I от настоящия дял, дружество на Общността или арменско дружество, установено на територията на Република Армения, респективно на територията на Общността, има право да наема или да осигурява наемането на работа в своите дъщерни дружества и клонове, съгласно действащите закони на приемащата страна, на територията на Република Армения, респективно на Общността, граждани на държавите-членки на Общността или на Република Армения, при условие че тези служители са ключов персонал съгласно определението на параграф 2 от настоящия член и че те се наемат изключително от тези дъщерни дружества или клонове. Разрешителните за пребиваване и за работа на такива служители обхващат само периода на тази заетост.
 2. Ключов персонал на горните дружества, наричани по-долу „организации“, са „командировани кадри“, съгласно определението на буква в), попадащи в следните категории, при условие че организацията притежава правосубектност и че съответните лица са наети от нея или са партньори там (но не в качеството на мажоритарни акционери) най-малко през годината, непосредствено предшестваща командироването:
 а)
 лица, заемащи отговорна длъжност в дадена организация, които основно ръководят управлението на предприятието, които се контролират и получават общи насоки от съвета на директорите или акционерите на дружеството или от техния равностоен органи и които:
 —
 управляват предприятието или отдел или подразделение на предприятието,
 —
 упражняват надзор и контрол върху работата на други служители, упражняващи ръководни, надзорни или технически функции,
 —
 притежават правото лично да назначават и освобождават служители или да дават препоръки по въпросите за назначаване и освобождаване, или други кадрови въпроси;
 б)
 лицата на работа в дадена организация, които притежават необичайни познания, които са от съществено значение за обслужването, изследователското оборудване, технологиите или управлението на предприятието. Оценката на такива познания може да отразява, освен специфичните познания за предприятието, високо ниво на квалификация за вида работа или професия, изискваща специфични технически познания, включително членство в акредитирана професия;
 в)
 „командирован кадър“


text:
се определя като физическо лице, което работи в дадена организация на територията на една от страните и което е временно преместено на територията на другата страна за целите на извършване на стопанска дейност; съответната организация трябва да притежава свое основно място на стопанска дейност на територията на едната страна и командироването трябва да е към предприятие (дъщерно дружество, клон) на тази организация, което реално осъществява подобна стопанска дейност на територията на другата страна.
 Член 29
 1. Страните полагат всички възможни усилия да предотвратят предприемането на мерки или действия, които могат да установят по-ограничителни условия за установяване или дейност на дружествата на другата страна, в сравнение с тези, съществуващи в деня, предхождащ датата на подписване на настоящото споразумение.
 2. С разпоредбите на настоящия член не се засягат тези на член 37. Към хипотезите, предвидени в член 37, се прилагат единствено неговите разпоредби, които изключват приложението на всякакви други.
 3. Като действа в духа на партньорство и сътрудничество и в светлината на разпоредбите на член 43, правителството на Република Армения се задължава да информира Общността за своите намерения да предложи нови закони или да приеме нови подзаконови нормативни актове, които могат да направят условията за създаване или дейност на дъщерни дружества или клонове на дружества на Общността в Република Армения по-ограничителни от условията, съществуващи към деня, предхождащ датата на подписване на споразумението. Общността може да поиска от Република Армения да представя проектите на тези закони или подзаконови нормативни актове и да провежда консултации по тези въпроси.
 4. Когато съществува опасност новото законодателство или подзаконовите нормативни актове, въведени в Република Армения, да направят условията за дейност на дъщерни дружества или клонове на дружества на Общността, установени в Република Армения, по-ограничителни от условията, съществуващи към деня на подписване на споразумението, тези закони или подзаконови нормативни актове не се прилагат по отношение на онези дъщерни дружества и клонове, установени в Република Армения към датата на влизане в сила на съответния акт, за срок от три години след влизането му в сила.
 ГЛАВА III
 ТРАНСГРАНИЧНО ПРЕДОСТАВЯНЕ НА УСЛУГИ МЕЖДУ ОБЩНОСТТА И РЕПУБЛИКА АРМЕНИЯ
 Член 30
 1. Страните се задължават, в съответствие с разпоредбите на настоящата глава, да предприемат необходимите мерки за постепенно разрешаване на предоставяне на услуги от дружества от Общността или от Република Армения, установени в страна, различна от тази на получателя на услугите, като се отчита развитието на сектора на услугите в страните.
 2. Съветът за сътрудничество отправя препоръки по прилагането на параграф 1.
 Член 31
 Страните сътрудничат за развитието в Република Армения на сектор на услугите, подчинен на пазарните закони.
 Член 32
 1. По отношение на морския транспорт, страните се задължават ефективно да прилагат принципа за неограничен достъп до международните морски пазари и трафик на търговска основа.
 а)
 горната разпоредба не засяга правата и задълженията, произтичащи от Конвенцията на Организацията на обединените нации за кодекса на поведение на конферентните морски линии, така както са приложими за страните по настоящото споразумение. Неконферентните линии имат свободата да се конкурират с конферентните линии, доколкото се придържат към принципа за лоялна конкуренция на търговска основа;
 б)
 страните


text:
потвърждават, че ще се придържат към принципа на свободната конкуренция по отношение на търговията с течни и твърди насипни товари.
 2. При прилагане принципите на параграф 1, страните:
 а)
 се въздържат от прилагане, считано от влизането в сила на настоящото споразумение, на разпоредби за разпределяне на товарите на двустранни споразумения между държава — членка на Общността и бившия Съветски съюз;
 б)
 се въздържат от включване на разпоредби за разпределяне на товарите в бъдещи двустранни споразумения с трети страни, освен при изключителни обстоятелства, когато корабните превозвачи от едната или другата страна по настоящото споразумение не биха имали реално друга възможност да участват в превозите към и от съответната трета държава;
 в)
 забраняват, в бъдещи двустранни договори, разпоредби за разпределяне на товарите, отнасящи се до сухи и течни насипни товари;
 г)
 премахват, при влизане в сила на настоящото споразумение, всички едностранни мерки, а също и административните, технически и други пречки, които представляват скрито ограничение или имат дискриминационен ефект върху свободното предоставяне на услуги в международния морски транспорт.
 3. Всяка страна inter alia предоставя на съдовете, използвани от граждани или дружества на другата страна, третиране, не по-малко благоприятно от онова, което предоставя на собствените си плавателни съдове по отношение на достъпа до пристанища, отворени за международната търговия, използването на инфраструктурата и на спомагателните морски услуги на пристанищата, а също и по отношение на свързаните с това такси и начисления, митнически услуги, определяне на корабни стоянки и съоръжения за товарене и разтоварване.
 4. Гражданите и дружествата на Общността, осигуряващи услуги за международен морски транспорт, могат да предоставят свободно международни морски и речни услуги във вътрешните води на Република Армения и vice versa.
 Член 33
 С цел осигуряване на съгласувано развитие на транспорта между страните, съответстващо на техните търговски нужди, условията за взаимен достъп до пазара и предоставянето на услуги в областта на шосейния, железопътния и речен и, евентуално, въздушния транспорт могат да бъдат предмет на отделни споразумения, които ще бъдат договорени между страните след влизането в сила на настоящото споразумение.
 ГЛАВА IV
 ОБЩИ РАЗПОРЕДБИ
 Член 34
 1. Разпоредбите на настоящия дял се прилагат, при условие че се спазват ограниченията, обосновани от съображения за обществен ред, обществена сигурност или обществено здраве.
 2. Те не се прилагат за дейности, които на територията на всяка от страните са свързани, дори случайно, с упражняването на официална власт.
 Член 35
 За целите на настоящия дял, нищо в споразумението не забранява страните да прилагат своите законови и подзаконови нормативни актове, касаещи влизането и пребиваването, работата, трудовите условия и установяването на физически лица и предоставянето на услуги, при положение че не ги прилагат по начин, който обезсилва или накърнява ползите, произтичащи за всяка от страните от условията на някоя конкретна разпоредба на споразумението. Настоящата разпоредба не засяга прилагането на член 34.
 Член 36
 Дружествата, които се контролират от и са съвместна собственост на арменски дружества и дружества на Общността, също се ползват от разпоредбите на глави II, III и IV.
 Член 37
 Третирането, което всяка от страните предоставя на другата по силата на настоящото споразумение към деня, предхождащ с един месец,


text:
влизането в сила на съответните задължения по Общото споразумение по търговията с услуги (ГАТС), по отношение отраслите или мерките предмет на ГАТС, в никакъв случай не е по-малко благоприятно от това, предоставено от първата страна в съответствие с разпоредбите на ГАТС по отношение на всеки отрасъл, подотрасъл или начин на предоставяне на услуги.
 Член 38
 По целите на глави II, III и IV не се взема предвид третирането, предоставяно от Общността, нейните държави-членки или Република Армения в резултат от задължения, поети със спогодби за икономическа интеграция, съобразно с принципите на член V от ГATС.
 Член 39
 1. Третирането на най-облагодетелствана нация, предоставено в съответствие с разпоредбите на настоящия дял, не се прилага спрямо данъчните преференции, които страните предоставят или ще предоставят в бъдеще въз основа на споразумения за избягване на двойно данъчно облагане или на други данъчни договорености.
 2. Никоя разпоредба от настоящия дял не може да се тълкува по начин, препятстващ приемането или прилагането от страните на мерки, насочени към предотвратяване на избягване на данъчно облагане в съответствие с данъчните разпоредби на споразуменията, целящи да избегнат двойното данъчно облагане, на други данъчни договорености или на вътрешното данъчно законодателство.
 3. Никоя разпоредба от настоящия дял не се тълкува по начин, препятстващ държавите-членки или Република Армения, да разграничават при прилагането на съответните разпоредби на тяхното данъчно законодателство данъкоплатците, които не са в равностойно положение, по-специално по отношение на местопребиваването им.
 Член 40
 Без да се засяга член 28, никоя разпоредба на глави II, III и IV не може да се тълкува, като даваща право на:
 —
 граждани на държавите-членки или на Република Армения да влизат или да пребивават на територията на Република Армения, съответно на територията на Общността, във всякакво качество, и по-специално в качеството на акционери или съдружници на дружество, на управител или служител в това дружество или на доставчик или получател на услуги;
 —
 клонове или дъщерни дружества на арменски дружества в Общността да наемат на работа или осигуряват наемане на работа на арменски граждани на територията на Общността;
 —
 клонове или дъщерни дружества на дружества на Общността в Армения да наемат на работа или осигуряват наемане на работа на граждани на държавите-членки на територията на Република Армения;
 —
 арменски дружества или клонове или дъщерни дружества в Общността на арменски дружества да осигуряват арменски граждани, които да действат за сметка и под контрола на други лица по силата на срочни трудови договори;
 —
 дружества на Общността или дъщерни дружества и клонове в Армения на дружества на Общността да осигуряват работници — граждани на държава -членка по срочни трудови договори.
 ГЛАВА V
 ТЕКУЩИ ПЛАЩАНИЯ И КАПИТАЛИ
 Член 41
 1. Страните се задължават да разрешават извършването в свободно конвертируема валута на всички плащания по текущия баланс между лица, пребиваващи в Общността и в Република Армения, свързани с движението на стоки, услуги или хора и извършвани в съответствие с разпоредбите на настоящото споразумение.
 2. Що се отнася до сделките по капиталовите операции на платежния баланс, страните осигуряват, от влизането в сила на настоящото споразумение, свободното движение на капиталите, свързани с преки инвестиции


text:
в дружества, създадени съгласно законите на приемащата страна, и инвестициите, извършвани съгласно разпоредбите на глава II, както и ликвидирането или репатрирането на резултата на тези инвестиции и на всякакви произтичащи печалби.
 3. Без да се засягат параграф 2 или параграф 5, от момента на подписването на настоящото споразумение страните се въздържат от въвеждането на нови ограничения за движението на капитали и свързаните текущи плащания между лицата, пребиваващи в Общността и в Република Армения и не правят съществуващите разпоредби по-ограничителни.
 4. Страните провеждат консултации относно начините за улесняване на движението на капитали, различни от посочените в параграф 2, между Общността и Република Армения, с цел постигане целите на настоящото споразумение.
 5. Въз основа разпоредбите на този член, докато не бъде въведена пълна конвертируемост на валутата на Република Армения по смисъла на член VIII от Устава на Международния валутен фонд (МВФ), Република Армения може при изключителни обстоятелства да прилага валутни ограничения с оглед отпускането или поемането на краткосрочни и средносрочни финансови кредити, доколкото тези ограничения се налагат на Република Армения за отпускането на такива кредити и са допустими съгласно статута ѝ в МВФ. Република Армения прилага тези ограничения без дискриминация. Те се прилагат по начин, че най-малко да засягат действието на настоящото споразумение. Република Армения своевременно информира Съвета за сътрудничество за въвеждането на такива мерки и за всяка промяна в тях.
 6. Без да се засягат параграфи 1 и 2, когато при изключителни обстоятелства движението на капитали между Общността и Република Армения причинява или има опасност да причини сериозни затруднения за осъществяване на валутната и парична политика в Общността или в Република Армения, Общността, съответно Република Армения, могат да вземат предпазни мерки по отношение движението на капитали между Общността и Република Армения за срок не по-дълъг от шест месеца, ако тези мерки са абсолютно наложителни.
 ГЛАВА VI
 ЗАЩИТА НА ИНТЕЛЕКТУАЛНАТА, ИНДУСТРИАЛНАТА И ТЪРГОВСКАТА СОБСТВЕНОСТ
 Член 42
 1. Съгласно разпоредбите на настоящия член и на приложение II, Република Армения продължава да подобрява закрилата на правата на интелектуална, индустриална и търговска собственост, с цел да осигури до края на петата година след влизането в сила на настоящото споразумение ниво на закрила подобно на съществуващото в Общността, включително и на средства за защита на тези права.
 2. В края на петата година след влизането в сила на настоящото споразумение, Република Армения се присъединява към многостранните съглашения в областта на интелектуалната, индустриалната и търговската собственост, посочени в приложение II, точка 1, по които държавите-членки са страни или които се прилагат на практика от държавите-членки, съгласно съответните разпоредби на тези конвенции.
 ДЯЛ V
 СЪТРУДНИЧЕСТВО В ЗАКОНОДАТЕЛНАТА ОБЛАСТ
 Член 43
 1. Страните признават, че важно условие за укрепване икономическите връзки Република Армения и Общността е сближаването на действащото и бъдещето законодателство на Република Армения със законодателството на Общността. Република Армения полага всички усилия да приведе постепенно законодателството си в съответствие със законодателството на Общността.
 2. Сближаването на законодателството обхваща по-специално следните области: митническо законодателство, дружествено право, банково право, счетоводство и данъчно облагане на дружествата, интелектуална собственост, безопасност на труда, финансови услуги, правила за конкуренцията, обществени поръчки, закрила на


text:
здравето и живота на хората, животните и растенията, околна среда, защита на потребителите, косвено данъчно облагане, митническо законодателство, технически правила и стандарти, закони и подзаконови нормативни актове в областта на ядрената енергетика, транспорт.
 3. Общността предоставя на Република Армения техническа помощ за осъществяване на тези мерки, която може да включва inter alia:
 —
 обмен на експерти;
 —
 своевременно предоставяне на информация във връзка със съответното законодателство;
 —
 организиране на семинари;
 —
 дейности, свързани с обучението;
 —
 помощ при превода на законодателството на Общността в съответните области.
 4. Страните се съгласяват да проучат възможностите за съгласувано прилагане на съответните им правила за конкуренцията, когато тяхното прилагане засяга търговията между страните.
 ДЯЛ VI
 ИКОНОМИЧЕСКО СЪТРУДНИЧЕСТВО
 Член 44
 1. Общността и Република Армения установяват икономическо сътрудничество, предназначено да подпомогне процеса на икономически реформи, възстановяването и устойчивото развитие на Република Армения. Това сътрудничество укрепва съществуващите икономически връзки в полза на двете страни.
 2. Политиките и други мерки целят да подпомогнат икономическите и обществени реформи и преструктурирането на икономическата и обществена системи в Република Армения, и са подчинени на изискванията за устойчиво и хармонично социално развитие; те са също така съобразени с изискванията за опазване на околната среда.
 3. За тази цел, сътрудничеството се съсредоточава върху икономическото и социалното развитие, развитието на човешките ресурси, подпомагане на предприятията (приватизация, насърчаване и закрила на инвестициите, малки и средни предприятия и др.), минното дело и суровините, науката и технологиите, земеделието и хранително-вкусова промишленост, енергетиката, транспорта, туризма, далекосъобщенията, финансовите услуги, борбата срещу прането на пари, търговията, митниците, сътрудничеството в областта на статистиката, информацията и комуникацията, опазване на околната среда и регионалното сътрудничество.
 4. Специално внимание се отделя на мерките за развитие на сътрудничеството между независимите държави от Закавказието и други съседни държави, за да се насърчи хармоничното развитие на региона.
 5. Когато е възможно, формите на икономическо и друго сътрудничество по настоящото споразумение могат да бъдат подпомогнати чрез техническа помощ от Общността въз основа на съответния регламент на Съвета, приложим за техническата помощ на независимите държави, на съгласуваните приоритети в индикативната програма относно техническата помощ на Общността за Република Армения и определените в нея процедури за координация и изпълнение.
 Член 45
 Сътрудничество в областта на търговията със стоки и услуги
 Страните сътрудничат за осигуряване съответствието на международната търговия на Република Армения с правилата на СТО.
 Сътрудничеството засяга по-специално специфични области, непосредствено свързани с улесняването на търговията:
 —
 формулиране на политика в областта на търговията и по въпросите, свързани с търговията, по-специално плащанията и клиринговите механизми,
 —
 изработване на съответно законодателство,
 —
 постоянна помощ с цел подготовка на Република Армения за бъдещо присъединяване към СТО.
 Член 46
 Промишлено сътрудничество
 1. Сътрудничеството си поставя за цел по-специално да насърчи:
 —
 развитие на търговски връзки между икономически оператори от двете страни;
 —
 участие на Общността в усилията на Република Армения за промишлено преструктуриране и привличане на постоянни инвестиции към нейната промишленост;
 —
 подобряване на управлението;
 —
 установяване на подходящи търговски правила и практики;
 —
 опазване на околната среда.
 2. Разпоредбите на настоящия член не засягат прилагането на правилата на Общността за конкуренция


text:
по отношение на предприятията.
 Член 47
 Насърчаване и закрила на инвестициите
 1. Като взема предвид съответните правомощия и компетентност на Общността и на държавите-членки, сътрудничеството има за цел да създаде благоприятен климат за местни и чужди инвестиции, по-специално чрез подобряване на условията за закрила на инвестициите, прехвърляне на капитали и обмен на информация за възможности за инвестиции.
 2. Целите на настоящото сътрудничество по-специално включват:
 —
 сключване, когато е необходимо, на споразумения за насърчаване и закрила на инвестициите между държавите-членки и Република Армения,
 —
 сключване, когато е необходимо, между държавите-членки и Република Армения на договори за избягване на двойното данъчно облагане,
 —
 създаване на благоприятни условия за привличане на чуждестранни инвестиции в арменската икономика,
 —
 установяване на трайни и подходящи законови и търговски условия, както и информационен обмен за законовите, подзаконовите нормативни актове и административните практики в областта на инвестициите,
 —
 информационен обмен за възможности за инвестиране под формата на, inter alia, търговски панаири, изложения, търговски седмици и други събития.
 Член 48
 Обществени поръчки
 Страните си сътрудничат за развитие на условия на открито и конкурентно възлагане на обществени поръчки, по-специално чрез покани за предложения.
 Член 49
 Сътрудничество в областта на стандартите и оценката на съответствието
 1. Сътрудничеството между страните има за цел да насърчи постигането на международните критерии, принципи и насоки в областта на качеството, да улесни взаимното признаване в областта на оценка на съответствието, както и да подобри качеството на арменските стоки.
 2. За тази цел страните се стремят да сътрудничат в рамките на проекти за техническа помощ, целящи:
 —
 да развият подходящо сътрудничество със специализираните в тези области организации и институции,
 —
 да развият използването на техническите правила на Общността и прилагането на европейските норми и процедури за оценка на съответствието,
 —
 да насърчат обмена на опит и техническа информация в областта на управление на качеството.
 Член 50
 Минно дело и суровини
 1. Страните се стремят да увеличават инвестициите и търговията в областта на минното дело и суровините.
 2. Сътрудничеството засяга по-специално следните области:
 —
 обмен на информации за новостите в минното дело и сектора на цветните метали,
 —
 създаване на правна рамка за сътрудничеството,
 —
 търговски въпроси,
 —
 приемане и прилагане на законодателство в областта на опазване на околната среда,
 —
 обучение,
 —
 безопасност на минната промишленост.
 Член 51
 Сътрудничество в областта на науката и технологиите
 1. Страните насърчават двустранното сътрудничество в областта на научните изследвания и технологични разработки за граждански цели, въз основа на взаимна полза, като отчитат наличните ресурси, необходимия достъп до съответните им програми и при условие че е осигурена ефективна закрила на правата на интелектуална, индустриална и търговска собственост.
 2. Сътрудничеството в областта на науката и технологиите обхваща по-специално:
 —
 обмен на научна и техническа информация;
 —
 съвместни дейности в научноизследователската и развойна област;
 —
 дейности по обучението и програми за мобилност за учени, изследователи и техници от двете страни, работещи в научноизследователската и развойна област.
 Когато това сътрудничество приеме формата на дейности, включващи образование и/или обучение, то се извършва в съответствие с разпоредбите на член 52.
 По общо съгласие страните могат да прибягват


text:
до други форми на сътрудничество в областта на науката и технологиите.
 При осъществяване на това сътрудничество специално внимание се отделя на устройването на нови работни места на учени, инженери, изследователи и техници, които участват или са участвали в изследването и/или производството на оръжия за масово поразяване.
 3. Сътрудничество по този член се осъществява при условия, които подлежат на специално договаряне и сключване в съответствие с приетите от всяка една от страните процедури и които определят inter alia подходящи разпоредби в областта на правото на интелектуална, индустриална и търговска собственост.
 Член 52
 Образование и обучение
 1. Страните си сътрудничат с цел повишаване равнището на общото образование и професионално обучение в Република Армения, както в държавния, така и в частния сектор.
 2. Сътрудничество обхваща по-специално следните области:
 —
 модернизиране на системите на висшето образование и обучението в Република Армения, по-специално системата за признаване на висшите учебни заведения и дипломите за завършено висше образование.
 —
 обучение на служители от държавния и частния сектор, както и на висши държавни служители в приоритетни области, които предстоят да се определят,
 —
 сътрудничество между учебните заведения и между учебните заведения и предприятията,
 —
 мобилност на преподавателите, дипломантите, административен персонал, млади учени и изследователи и млади хора,
 —
 насърчаване на обучението по европеистика в подходящи заведения,
 —
 изучаване на езиците на Общността,
 —
 следдипломно обучение на конферентни преводачи,
 —
 обучение на журналисти,
 —
 обучение на преподаватели.
 3. Участието на една страна в различни образователни програми и програми за обучение на другата страна може да се предвиди при спазване на съответните им процедури, като при нужда се създават институционална рамка и програми за сътрудничество, въз основа на участието на Република Армения в програмата „Темпус“ на Общността.
 Член 53
 Земеделие и аграрно-промишлен сектор
 Сътрудничеството в тази област има за цел модернизацията, приватизацията и преструктурирането на земеделието, аграрно-промишления сектор и сектора на услугите в Република Армения, развитието на вътрешните и международни пазари за арменски продукти, при условия, осигуряващи опазването на околната среда, при отчитане на необходимостта да се подобри сигурността на снабдяването с хранителни продукти, развитието на аграрно-промишления сектор, преработването и разпространението на земеделски продукти. Страните се стремят и към постепенно сближаване на арменските стандарти с техническите норми на Общността за промишлените и земеделски хранителни продукти, в това число санитарните и фитосанитарните стандарти.
 Член 54
 Енергетика
 1. Сътрудничеството се основава на принципите на пазарната икономика и Европейската енергийна харта, като държи сметка за Договора за енергийната харта и на протокола към енергийната харта за енергийната ефективност и свързаните аспекти на околната среда, и се развива в перспективата на постепенна интеграция на енергийните пазари в Европа.
 2. Сътрудничеството обхваща по-специално следните области:
 —
 формулиране и разработване на енергийна политика,
 —
 усъвършенстване управлението и нормативната уредба на енергийния сектор в съответствие с пазарната икономика,
 —
 повишаване качеството и безопасността на енергоснабдяването, по икономически и екологично надежден начин,
 —
 насърчаване енергоспестяването и енергийната ефективност и прилагане на протокола към енергийната харта за енергийната ефективност и свързаните аспекти на околната среда,
 —
 модернизация на енергийната инфраструктура,
 —
 усъвършенстване на технологиите за снабдяване и крайно потребление,


text:
независимо от вида на използваната енергия,
 —
 управление и техническо обучение в енергийния сектор,
 —
 транспорт и пренос на енергия и енергийни материали,
 —
 въвеждане на определен набор институционални, правни, данъчни и други условия, необходими за насърчаване на търговията и инвестициите в областта на енергетиката,
 —
 развитие на водноелектрическите ресурси и други възстановими източници на енергия.
 3. Страните обменят съответна информация относно инвестиционни проекти в енергийния сектор, особено във връзка със строителството и реконструкцията на нефтопроводи и газопроводи или други средства за пренос на енергийни продукти. Те си сътрудничат за възможно най-ефикасно осъществяване на разпоредбите на дял IV и на член 47 що се отнася до инвестициите в енергийния сектор.
 Член 55
 Околна среда
 1. В духа на Европейската енергийна харта и декларацията на конференцията в Люцерн от 1993 г. и в съответствие с Договора за енергийната харта, и по-специално член 19 от него, както и с протокола към енергийната харта за енергийната ефективност и свързаните аспекти на околната среда, страните развиват и укрепват сътрудничеството си в областта на околната среда и човешкото здраве.
 2. Сътрудничеството има за цел да се бори с влошаването на качеството на околната среда и включва по-специално:
 —
 ефективно следене на нивата на замърсяване и оценка на околната среда; информационната система за състоянието на околната среда,
 —
 борба с местно, регионално и трансгранично замърсяване на въздуха и водите,
 —
 възстановяване на околната среда,
 —
 устойчиво, ефикасно и екологично съобразно производство и потребление на енергията,
 —
 обезопасяване на промишлените съоръжения,
 —
 класификация и безопасно използване на химикали,
 —
 качество на водите,
 —
 намаляване, преработване и безопасно изхвърляне на отпадъци, прилагане на Базелската конвенция,
 —
 въздействие на земеделието върху околната среда, ерозия на почвата и химическо замърсяване,
 —
 опазване на горите,
 —
 съхранение на биологичното разнообразие, защитените територии и устойчиво използване и управление на биологичните ресурси,
 —
 планиране на земеползването, включително строително и градоустройствено планиране,
 —
 прилагане на икономически и данъчни инструменти,
 —
 промени в глобалния климат,
 —
 образование и запознаване с проблемите на околната среда,
 —
 техническа помощ при възстановяване на зони, засегнати от радиоактивност и произтичащите от това социално-санитарни проблеми,
 —
 прилагане на Конвенцията от Еспо за оценка на въздействието върху околната среда в трансграничен контекст.
 3. Сътрудничеството обхваща по-специално следните области:
 —
 предвиждане на бедствия и други извънредни ситуации,
 —
 обмен на информация и специалисти, включително в областта на обмен на екологично чисти технологии и надеждното и екологично съобразното използване на биотехнологии,
 —
 съвместни изследователски дейности,
 —
 привеждане на законодателството в съответствие със стандартите на Общността,
 —
 обучение в областта на околната среда и укрепване на институциите,
 —
 сътрудничество на регионално ниво, включително в рамките на Европейската агенция за околната среда на Общността и на международно ниво,
 —
 разработване на стратегии, по-специално по отношение на глобалните и климатични проблеми, а също и с оглед постигане на устойчиво развитие,
 —
 изследвания за въздействието върху околната среда.
 Член 56
 Транспорт
 Страните развиват и укрепват сътрудничеството в областта на транспорта.
 Това сътрудничество цели inter alia преструктурирането и модернизацията на транспортните системи и мрежи в Република Армения и


text:
развитието и осигуряването, където е уместно, на съвместимост на транспортните системи в контекста на създаване на глобална транспортна система. Функционирането на всички традиционни средства за връзка между независимите държави от Закавказието и другите съседни страни ще бъде предмет на особено внимание.
 Сътрудничеството обхваща по-специално:
 —
 модернизиране на управлението и дейността на шосейния транспорт, железопътната мрежа, пристанищата и летищата,
 —
 модернизиране и развитие на железопътна, речна, шосейна, пристанищна, въздушнотранспортна и въздушно-навигационна инфраструктура, включително модернизация на главните пътища от общ интерес и на трансевропейските връзки за посочените видове транспорт, по-специално включените в проекта Traceca,
 —
 насърчаване и развиване на комбиниран транспорт,
 —
 насърчаване на съвместни научноизследователски и развойни програми,
 —
 изготвяне на законодателна и институционална рамка за развитие и прилагане на политика в областта на транспорта, предвиждаща inter alia приватизация на транспортния сектор.
 Член 57
 Пощенски услуги и далекосъобщения
 В рамките на своите правомощия и компетентност, страните разширяват и укрепват сътрудничеството в следните области:
 —
 изработване на политика и основни насоки за развитието на отрасъла на далекосъобщенията и пощенските услуги,
 —
 формулиране на принципите на тарифната политика и продажбите на далекосъобщителните и пощенски услуги,
 —
 обмен на технологии и ноу-хау, по-специално в областта на европейските технически стандарти и системите за сертификация,
 —
 насърчаване на разработването на проекти в областта на далекосъобщителните и пощенските услуги и привличане на инвестиции,
 —
 подобряване на ефикасността и качеството на далекосъобщителните и пощенските услуги, inter alia, чрез либерализация на дейността на подотраслите,
 —
 развитие на приложението на далекосъобщенията, по-специално в областта на електронен превод на парични средства,
 —
 управление на далекосъобщителните мрежи и тяхната оптимизация,
 —
 приемане на подходяща нормативна база за предоставянето на далекосъобщителните и пощенски услуги и използване на радиочестотния спектър,
 —
 обучение в областта на далекосъобщенията и пощенските услуги с оглед използването им в пазарни условия.
 Член 58
 Финансови услуги
 Сътрудничеството цели по-специално улесняване на интеграцията на Република Армения в общоприетите системи за плащания. Техническата помощ обхваща:
 —
 развитието на банковите и финансови услуги, развитието на общ пазар на финансови средства, интегриране на Република Армения в общоприетите системи за плащания,
 —
 развитие в Република Армения на система от данъчни институции, обмен на опит и обучение на кадри,
 —
 развитие на застрахователните услуги, което би създало, inter alia, благоприятна среда за участие на дружества на Общността в смесени дружества в областта на застраховането в Република Армения, както и за развитието на застраховането на експортното кредитиране.
 Това сътрудничество допринася по-специално за насърчаване на развитието на отношенията между Република Армения и държавите-членки на Общността в сектора на финансовите услуги.
 Член 59
 Регионално развитие
 1. Страните укрепват сътрудничество в областта на регионалното развитие и териториалното планиране.
 2. За тази цел страните насърчават обмена на информация между държавните, регионалните и местните власти относно регионалната политика и устройството на територията, а също и относно методите за формулиране на регионалните политики, като отделят специално внимание на развитието на области в неблагоприятно положение.
 Те също така насърчават преките контакти между съответните региони и държавните организации, отговарящи за планирането на регионалното развитие, с цел, inter alia, да обменят методи и начини за насърчаване